Нэпсо Нихьэт Тауфикъ и къуэр
Израилым щыIэ Кфар-Камэ адыгэ къуажэм къыщалъхуа, къыщыхъуа Нэпсо Нихьэт и ныбжьыр илъэс 67-м иту дунейм ехыжащ. Ар и сабиигъуэм щегъэжьауэ гъуазджэмрэ спортымрэ япыщIауэ щытащ, егъэджакIуэуи лэ-жьащ. Хэкужьым къигъэзэжри, иужьрей илъэсхэм Мейкъуапэ щыпсэуащ.
Нэпсо Нихьэт гурэ псэкIэ пэрытащ лъэпкъымрэ жылагъуэмрэ яхуэщхьэпэну Iуэхухэм. Адыгэ макъамэ Iэмэпсымэхэм щIэблэр хуэгъэсэным, дин Iуэхухэм хуэущииным, тхылъхэр къыдэгъэкIыным, нэгъуэщI къалэнхэми и мылъкур жумарту хилъхьэрт, Хэкум къэзыгъэзэж ди лъэпкъэгъухэр тыншу ди лъахэм щыпсэунымкIэ сэбэпыш-хуэ яхуэхъурт.
Апхуэдэу цIыхуфIу, адыгагъэ хэлъу зэрыщытам я закъуэкъым Нихьэт адыгэ дунейм цIэрыIуэ щызыщIар. Ар хэтащ Дунейпсо Адыгэ Хасэм и ГъэзэщIа-кIуэ гупым, Адыгейм и Хасэм. Лъэпкъым къыщIэхъуэ щIэблэм анэдэлъхубзэр ящIэным, ар егъэджакIуэхэм сабийхэм фIыуэ ирагъэлъагъуным хэкIы-пIэхэр къыхуилъыхъуэрт. Нихьэт Израилым щыхэхэс и лъэпкъэгъухэмрэ хэкурысхэмрэ зэпызыщIэ лъэмыж яхуэхъурт, Кфар-Камэрэ Рихьэниерэ дэс адыгэхэм я Iуэху зыIутым щигъэгъуазэрт Хасащхьэм хэтхэр, хэкужьымкIэ щыхъыбархэр ди къуэшхэм ялъигъэIэсырт.
Нэпсом Къэбэрдей-Балъкъэрым, Къэрэшей-Шэрджэсым, Краснодар крайм, Абхъазым, Адыгейм ныбжьэгъу щикуэдт, цIыхугъэшхуэ зэрыхэлъым папщIэ пщIэ къыхуащIырт.
Хьэлъэу сымаджэ хъуа нэужь, Израилым яшэжат къыщрагъэIэзэну, ауэ дохутырхэм я Iэзэгъуэ хэмылъу къыщIэкIащ абы къеуэлIа узыфэм.
Нихьэт и унагъуэмрэ и Iыхьлыхэмрэ дахуощыгъуэ.
Ар зытелэжьа, зыщIэхъуэпсу щыта псор ди лъэпкъым Тхьэм къригъэхъулIэ.
Дунейпсо, Къэбэрдей Адыгэ хасэхэм хэтхэр,
«Iуащхьэмахуэ», «Нур» журналхэм, «Адыгэ псалъэ» газетым я лэжьакIуэхэр.
